CELEX: 52021DP0118
Language: el
Date: 2021-04-27 00:00:00
Title: Απόφαση του Ευρωπαϊκού Κοινοβουλίου της 27ης Απριλίου 2021 σχετικά με το αίτημα για την άρση της ασυλίας του Ιωάννη Λαγού (2020/2240(IMM))

15.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 506/123
            
         
      P9_TA(2021)0118
      Αίτημα για την άρση της ασυλίας του Ιωάννη Λαγού
      Απόφαση του Ευρωπαϊκού Κοινοβουλίου της 27ης Απριλίου 2021 σχετικά με το αίτημα για την άρση της ασυλίας του Ιωάννη Λαγού (2020/2240(IMM))
      (2021/C 506/20)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη το αίτημα για την άρση της ασυλίας του Ιωάννη Λαγού, που διαβίβασε ο Εισαγγελέας του Αρείου Πάγου, στις 23 Οκτωβρίου 2020 σε συνάρτηση με την εκκρεμούσα εις βάρος του εκτέλεση της καταδικαστικής απόφασης αριθ. 2425, 2473, 2506, 2644/2020 του Τριμελούς Εφετείου Κακουργημάτων Αθηνών, και το οποίο ανακοινώθηκε στην ολομέλεια στις 11 Νοεμβρίου 2020,
               
            
                  —
               
               
                  έχοντας ακούσει τον Ιωάννη Λαγό σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
               
            
                  —
               
               
                  έχοντας υπόψη το άρθρο 62 του Συντάγματος της Ελληνικής Δημοκρατίας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0136/2021),
               
            
                  Α.
               
               
                  λαμβάνοντας υπόψη ότι ο αρμόδιος για αυτή τη διαδικασία εισαγγελέας ζήτησε την άρση της ασυλίας του Ιωάννη Λαγού, βουλευτή του Ευρωπαϊκού Κοινοβουλίου, προκειμένου να καταστεί δυνατή η εις βάρος του εκτέλεση καταδικαστικής απόφασης, με την οποία του επιβλήθηκε συνολική ποινή κάθειρξης δεκατριών (13) ετών και οκτώ (8) μηνών και συνολική χρηματική ποινή χιλίων τριακοσίων EUR (1 300 EUR) λόγω τέλεσης ενός κακουργήματος και δύο πλημμελημάτων·
               
            
                  Β.
               
               
                  λαμβάνοντας υπόψη ότι το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  Γ.
               
               
                  λαμβάνοντας υπόψη ότι ο Ιωάννης Λαγός εξελέγη βουλευτής του Ευρωπαϊκού Κοινοβουλίου στις 2 Ιουλίου 2019 και ότι η αίτηση άρσης της ασυλίας του αφορά πραγματικά περιστατικά και απαγγελία κατηγοριών που ανατρέχουν σε χρόνο πριν αποκτήσει την ιδιότητα του βουλευτή του Ευρωπαϊκού Κοινοβουλίου και, κατ’ επέκταση, την ασυλία που απολαμβάνει ως βουλευτής του Ευρωπαϊκού Κοινοβουλίου·
               
            
                  Δ.
               
               
                  λαμβάνοντας υπόψη ότι σύμφωνα με το άρθρο 62 του Συντάγματος της Ελληνικής Δημοκρατίας, ο βουλευτής, κατά την διάρκεια της θητείας του, δεν διώκεται ούτε συλλαμβάνεται ούτε φυλακίζεται ούτε με άλλο τρόπο περιορίζεται χωρίς την άδεια της Βουλής·
               
            
                  Ε.
               
               
                  λαμβάνοντας υπόψη ότι ο Ιωάννης Λαγός κρίθηκε ένοχος α) για το κακούργημα της ένταξης σε εγκληματική οργάνωση και της διεύθυνσης αυτής (άρθρο 187 παράγραφοι 1 και 3 του Ποινικού Κώδικα), που τελέστηκε από το 2008 έως σήμερα στην Αθήνα, β) για το πλημμέλημα της απλής οπλοκατοχής (νόμος 2168/1993), κατόπιν επιτρεπόμενης μετατροπής της αρχικής κατηγορίας που αφορούσε στο κακούργημα της διακεκριμένης οπλοκατοχής, που τελέστηκε στις 30 Σεπτεμβρίου 2013 στο Πέραμα (Αττική) και γ) για το πλημμέλημα της παράβασης του νόμου 456/1976 περί φωτοβολίδων και πυροτεχνημάτων, που τελέστηκε στις 29 Σεπτεμβρίου 2013 στο Πέραμα (Αττική)·
               
            
                  ΣΤ.
               
               
                  λαμβάνοντας υπόψη ότι η καταδικαστική απόφαση του Εφετείου Αθηνών είναι άμεσα εκτελεστή, καθόσον το δικαστήριο απεφάνθη πως η έφεση κατά της απόφασης αυτής δεν έχει ανασταλτικό χαρακτήρα·
               
            
                  Ζ.
               
               
                  λαμβάνοντας υπόψη ότι η Επιτροπή Νομικών Θεμάτων έλαβε γνώση των εγγράφων που υποβλήθηκαν στα μέλη της από τον Ιωάννη Λαγό σύμφωνα με το άρθρο 9 παράγραφος 6 του Κανονισμού και τα οποία ο ενδιαφερόμενος θεωρεί σημαντικά για τη διαδικασία·
               
            
                  Η.
               
               
                  λαμβάνοντας υπόψη ότι η εκτέλεση της καταδικαστικής απόφασης δεν αφορά γνώμη ή ψήφο δοθείσα κατά την άσκηση των κοινοβουλευτικών καθηκόντων του Ιωάννη Λαγού, σύμφωνα με τα οριζόμενα στο άρθρο 8 του Πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης·
               
            
                  Θ.
               
               
                  λαμβάνοντας υπόψη ότι, σύμφωνα με το άρθρο 9 παράγραφος 8 του Κανονισμού, η Επιτροπή Νομικών Θεμάτων δεν αποφαίνεται σε καμία περίπτωση ούτε για την ενοχή ή μη του βουλευτή, ούτε για το σκόπιμο ή μη της ποινικής δίωξης για την έκφραση γνώμης ή τις πράξεις που του καταλογίζονται, ακόμη και στις περιπτώσεις κατά τις οποίες η εξέταση της αίτησης παρέχει στην Επιτροπή Νομικών Θεμάτων εμπεριστατωμένες πληροφορίες για την υπόθεση·
               
            
                  Ι.
               
               
                  λαμβάνοντας υπόψη ότι δεν προσιδιάζει στο Ευρωπαϊκό Κοινοβούλιο να αμφισβητεί τις ικανότητες των εθνικών νομικών και δικαστικών συστημάτων·
               
            
                  ΙΑ.
               
               
                  λαμβάνοντας υπόψη ότι το Ευρωπαϊκό Κοινοβούλιο δεν είναι αρμόδιο να αξιολογεί ή να αμφισβητεί την αρμοδιότητα των εθνικών δικαστικών αρχών που είναι υπεύθυνες για την προκείμενη ποινική διαδικασία·
               
            
                  ΙΒ.
               
               
                  λαμβάνοντας υπόψη ότι ο Ιωάννης Λαγός συγκαταλέγεται μεταξύ ατόμων που βρίσκονται σε παρόμοια κατάσταση, που έχουν δηλαδή καταδικαστεί από το Εφετείο Αθηνών για τα προαναφερθέντα αδικήματα σε πολυετή ποινή κάθειρξης, με μόνη διαφορά ότι αυτός απολαύει σήμερα ασυλίας ως βουλευτής του Ευρωπαϊκού Κοινοβουλίου·
               
            
                  ΙΓ.
               
               
                  λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
               
            
                  ΙΔ.
               
               
                  λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και τα μέλη του από δικαστικές διαδικασίες που σχετίζονται με δραστηριότητες που αυτά ασκούν κατά την επιτέλεση των κοινοβουλευτικών τους καθηκόντων και είναι άρρηκτα συνδεδεμένες με τις δραστηριότητες αυτές·
               
            
                  ΙΕ.
               
               
                  λαμβάνοντας υπόψη ότι οι αξιόποινες πράξεις οι οποίες βαρύνουν τον Ιωάννη Λαγό δεν συναρτώνται άμεσα και προδήλως με την άσκηση των καθηκόντων του ως βουλευτή του Ευρωπαϊκού Κοινοβουλίου·
               
            
                  ΙΣΤ.
               
               
                  λαμβάνοντας υπόψη ότι οι καταλογιζόμενες σε αυτόν πράξεις τελέστηκαν πριν την εκλογή του στο Ευρωπαϊκό Κοινοβούλιο· λαμβάνοντας υπόψη ότι, συνεπώς, δεν μπορεί να υποστηριχθεί ότι οι δικαστικές διαδικασίες που κινήθηκαν το 2014 είχαν σκοπό να παρεμποδίσουν τη μελλοντική πολιτική δραστηριότητα του Ιωάννη Λαγού ως βουλευτή του Ευρωπαϊκού Κοινοβουλίου, δεδομένου ότι τη χρονική εκείνη στιγμή η ιδιότητα του βουλευτή του Ευρωπαϊκού Κοινοβουλίου ήταν υποθετική και αναγόταν στο μέλλον·
               
            
                  ΙΖ.
               
               
                  λαμβάνοντας υπόψη ότι, στην υπό εξέταση υπόθεση, το Κοινοβούλιο δεν μπόρεσε να αποδείξει την ύπαρξη fumus persecutionis, δηλαδή στοιχείων από τα οποία να προκύπτει ότι η εν λόγω δικαστική διαδικασία κινείται με σκοπό να παρακωλυθεί η πολιτική δραστηριότητα του βουλευτή και, ως εκ τούτου, του Ευρωπαϊκού Κοινοβουλίου·
               
            
               
                  1.
               
               
                  αποφασίζει να άρει την ασυλία του Ιωάννη Λαγού·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στον Εισαγγελέα του Αρείου Πάγου και στον Ιωάννη Λαγό.
               
            
         (1)  Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.